(૧) સૌથી પહેલાં તો લિપસ્ટિક લગાડેલી ત્યારે જ સારી લાગે જ્યારે હોઠ નરમ અને મુલાયમ હોય. ફાટી ગયેલા કે ખરબચડા હોઠ પર મોંઘામાં મોંઘી, સારામાં સારા કલરની લિપસ્ટિક પણ બદસૂરત લાગી શકે છે. આ માટે ત્વચાની જેમ હોઠને પણ નિયમિત ધોરણે એક્સફોલિએટ કરતા રહેવું જોઈએ. આ કામ માટે હોઠ પર મધમાં નાખેલી થોડી સાકર ઘસી શકાય, હળવા હાથે ટૂથબ્રશ ઘસી શકાય કે પછી હોઠ પર થોડો લિપ-બામ લગાડ્યા બાદ ધોઈને સાફ કરેલા જૂના મસ્કરા બ્રશનો પણ ઉપયોગ કરી શકાય. આ સાથે રાતના સૂતાં પહેલાં હોઠ પર થોડો લિપ-બામ કે ઘી લગાડવામાં આવે તો હોઠ કાયમી ધોરણે નરમ અને મુલાયમ રહી શકે છે.